Document ID: /roh_data/filtered/fineweb-2-filterrobots_roh.jsonl.gz/48524

Il project per il svilup regiunal ch'è vegnì lantschà da la societad da purs Val Müstair cuntegn ina chascharia, ina mazlaria ed ina furnaria. Suenter che la chascharia è en funcziun dapi in onn, duai uss vegnir realisada la mazlaria. Il mazler da la Val Müstair ha però fatg recurs cunter quella. In dals motivs è tenor la vischnanca Müstair la finanziaziun cun daners publics.
Suenter che la vischnanca ha sbittà il recurs, ha il recurrent uss tratg vinavant el a la Dretgira administrativa chantunala. La vischnanca e las partidas involvidas han temp enfin ils 3. da schaner da prender posiziun. La finamira è da cumenzar cun las lavurs la primavaira dal 2020.
RTR actualitad 17:00